चाँदनी हमाल, चितवन जेठ १९ - माओवादी लडाकुको तलब सिधै व्यक्तिगत खातामा पठाउने संयुक्त सरकारको साझा कार्यक्रम अमान्य हुने शक्तिखोरस्थित तेस्रो डिभिजनले जनाएको छ। "पार्टीका लागि भनेर दसवर्षे जनयुद्ध लडियो त्यसैले पार्टीको निर्णयमा जनसेनाको एकैस्वर छ," तेस्रो डिभिजनका प्रवक्ता अविरलले नागरिकसित भने, "तलब भत्ता सिधै खातामा पठाउने निर्णय सोझै राजनीतिक प्रतिशोध हो त्यसको कुनै औचित्य छैन।" सबै राजनीतिक दलहरु माओवादीलाई एक्लो पार्दै लडाकुलाई उत्तेजित पार्न सुनियोजित रुपमा लागेको उनले बताए। "शान्ति प्रक्रिया टुंगोमा पुर्‍याउन कष्टका साथ शिविरमा बसिरहेका हामीलाई पैसाको लालच देखाएर भाँड्ने प्रयत्न गरिएको छ," उनले थपे - "दलहरुले सक्छन् भने शिविरको अझ राम्रो व्यवस्थापन गरी सेना समायोजन छिटो गरुन्।"
